Folketing
2013-02-22

Ud over de første punkter er ikke mindst det sidste utrolig vigtigt. Vi skylder at yde unge, som er under pres fra familie og netværk, en større beskyttelse mod det pres, og det er det, det her handler om. Det er for at sikre, at indsatsen mod de parallelle retsopfattelser, som eksisterer i Danmark, skærpes. Jeg vil i øvrigt henvise til, at social- og integrationsministeren jo har fremlagt en stor strategi for lige nøjagtig det her med parallelle retsopfattelser – der er flere, der har spurgt til det. Her vil man kunne se, hvad regeringen i øvrigt arbejder med på området. Men her handler det om udvisningsreglerne, det handler om bedre at beskytte unge – og det er jo primært kvinder – som er udsat for tvang og trusler om at indgå i ægteskaber eller blive gift ved religiøse vielser. Jeg synes som sagt – og det kan ikke undre – at det er et ganske udmærket lovforslag, og jeg er glad for, at der er bred opbakning til det i Folketinget.